La gestió del coneixement dins de les institucions sanitàries és una necessitat per tal que els i les professionals disposin de fonts adequades i actualitzades d'informació que garanteixin la presa de decisions basades en l'evidència, i això els permeti millorar la qualitat de la seva tasca assistencial, docent, investigadora i de gestió sanitària.
És voluntat del Departament de Salut establir la política a seguir que garanteixi l'intercanvi de coneixement dins del sistema sanitari públic, definint i desenvolupant una estratègia d'informació i documentació científica comuna a tot el sistema sanitari.
Per aquest motiu, es fa necessari que el Departament de Salut es doti d'un instrument adequat que posi les bases per a la consecució d'aquests objectius estratègics mitjançant la creació del Programa per al desenvolupament de la Biblioteca en Ciències de la Salut.
Aquest Programa ha d'impulsar la creació de la Biblioteca de Ciències de la Salut, iniciar les actuacions per a la creació de la Biblioteca Virtual del Sistema Sanitari Públic de Catalunya i impulsar la creació de la Xarxa de Biblioteques Especialitzades en Ciències de la Salut.
L'estructura d'aquest Programa es concreta, d'una banda, en un comitè directiu, com a òrgan tècnic col·legiat que té com a objectiu principal elaborar les directrius d'aquest Programa i dur a terme la supervisió del seu compliment i, d'una altra, en la figura de la persona responsable del Programa per al desenvolupament de la Biblioteca de Ciències de la Salut, que l'ha d'impulsar, dirigir i coordinar.
D'acord amb les atribucions que m'han estat conferides per l'article 12 de la Llei 13/1989, de 14 de desembre, d'organització, procediment i regim jurídic de l'Administració de la Generalitat de Catalunya, i l'article 39.3 de la Llei 13/2008, de 5 de novembre, de la presidència de la Generalitat i del Govern,
Es crea el Programa per al desenvolupament de la Biblioteca de Ciències de la Salut, el qual s'adscriu a la Secretaria General del Departament de Salut.
El Programa té com a objectiu facilitar la gestió integrada dels recursos d'informació i serveis de les diferents biblioteques del sector sanitari públic de Catalunya per tal d'arribar a una plataforma unificada que posi a l'abast de tots els i les professionals de la salut les fonts adequades i actualitzades d'informació que garanteixin la presa de decisions basades en l'evidència i que els permetin millorar la qualitat de la seva tasca assistencial, docent, investigadora, de recerca biomèdica i de gestió sanitària.
D'entre aquests recursos d'informació, es promourà la integració de fonts de coneixement que tinguin en compte la perspectiva de gènere i de les dones en la salut.
Són funcions del Programa les següents:
3.1 Impulsar la creació de la Biblioteca de Ciències de la Salut, que unifiqui les biblioteques de titularitat del Departament de Salut, de l'Institut Català de la Salut, de l'Institut d'Estudis de la Salut i del Servei Català de la Salut, mitjançant l'homogeneïtzació de criteris i la progressiva integració dels fons bibliogràfics i de la resta dels recursos d'informació, establint un sistema homogeni de prestació de serveis, d'atenció i formació, tant presencial com virtual, dirigit a les persones usuàries.
3.2 Iniciar les actuacions per a la creació de la Biblioteca Virtual del Sistema Sanitari Públic de Catalunya, com a plataforma digital que ha de permetre l'accés ininterromput des de qualsevol punt als fons bibliogràfics, als recursos d'informació i als serveis integrats en la plataforma.
La Biblioteca Virtual ha de complementar les biblioteques existents en el camp de les ciències de la salut.
3.3 Impulsar la creació de la Xarxa de Biblioteques Especialitzades en Ciències de la Salut que faciliti, mitjançant la subscripció dels acords i convenis corresponents, la coordinació i la cooperació de les biblioteques de les institucions que presten servei a la sanitat pública catalana, l'optimització màxima dels recursos bibliotecaris existents i l'accés a la informació científica a tots els i les professionals de la sanitat pública.
4.1 Es crea el Comitè Directiu del Programa per al desenvolupament de la Biblioteca de Ciències de la Salut amb la finalitat d'establir les directrius del Programa i supervisar-ne el compliment.
4.2 El Comitè Directiu està integrat per les persones següents:
a) El secretari o la secretària general del Departament de Salut o persona en qui delegui, que n'exercirà la presidència.
b) Una persona en representació de cadascuna de les àrees de biblioteca del Departament de Salut, de l'Institut Català de la Salut, de l'Institut d'Estudis de la Salut i del Servei Català de la Salut.
d) Una persona en representació de l'Àrea de les Tecnologies de la Informació i Comunicació del Departament de Salut.
e) Una persona professional en assumptes jurídics del Departament de Salut.
4.3 Els membres del Comitè Directiu són nomenats pel secretari o per la secretària general del Departament de Salut, a proposta de la persona titular de la unitat directiva o de l'organisme d'adscripció, segons escaigui.
4.4 Amb l'objectiu d'aconseguir la paritat de gènere, la composició del Comitè Directiu ha de tendir a la presència equilibrada de dones i homes.
4.5 La persona responsable del Programa per al desenvolupament de la Biblioteca de Ciències de la Salut assumeix les funcions de secretari o secretària del Comitè Directiu, vetlla per l'execució dels acords del Comitè i duu a terme les comeses que li encarregui la presidència.
4.6 El president o la presidenta del Comitè Directiu pot convidar a les sessions d'aquest òrgan aquelles persones que consideri convenient per raó dels seus coneixements o de l'àmbit competencial del càrrec que ocupin, o en funció dels assumptes que s'hagin de tractar.
4.7 El Comitè Directiu es reuneix, com a mínim, un cop cada quatre mesos, i sempre que el president o la presidenta així ho determinin.
4.8 El Comitè ha de fixar les normes de funcionament intern que, en tot cas, s'ajustaran a les normes generals dels òrgans col·legiats.
Es podran crear grups de treball de persones expertes, integrats per representants del Departament de Salut, de l'Institut Català de la Salut, de l'Institut d'Estudis de la Salut i del Servei Català de la Salut, amb l'objectiu de desenvolupar els diferents projectes que conformen el Programa per al desenvolupament de la Biblioteca de Ciències de la Salut.
Aquests grups de treball podran comptar també amb la col·laboració de persones expertes alienes a l'organització.
6.1 Al capdavant del Programa hi ha una persona responsable, designada pel conseller o la consellera de Salut, d'entre els i les professionals de l'àmbit de la biblioteconomia i la documentació del Departament de Salut o dels ens o organismes que hi són adscrits, que té les funcions d'impulsar, dirigir i coordinar el Programa.
6.2 El desenvolupament de les funcions de responsable del Programa per al desenvolupament de la Biblioteca de Ciències de la Salut no suposa la creació d'un nou lloc de treball i la persona professional a qui s'assigni aquesta funció ha de continuar portant a terme les funcions pròpies del seu lloc de treball.
Es podran establir acords de cooperació i aliances estratègiques amb altres institucions i organitzacions de l'àmbit de la salut i de la recerca amb l'objectiu de facilitar la gestió integrada de recursos d'informació i serveis.
El termini de vigència del Programa per al desenvolupament de la Biblioteca de Ciències de la Salut és de quatre anys, sens perjudici de la possibilitat de pròrroga justificada en el procés d'assoliment dels seus objectius.
El secretari o la secretària general del Departament de Salut, el director o la directora gerent de l'Institut Català de la Salut, el director o la directora de l'Institut d'Estudis de la Salut i el director o la directora del Servei Català de la Salut han d'adscriure al Programa els mitjans personals i materials suficients per al seu compliment.
Es faculta el secretari o la secretària general del Departament de Salut, el director o la directora gerent de l'Institut Català de la Salut, el director o la directora de l'Institut d'Estudis de la Salut i el director o la directora del Servei Català de la Salut per tal que, en l'àmbit de les seves respectives competències, adoptin les mesures necessàries per a l'execució d'aquesta Ordre.